P. Hrušovský, podpredseda NR SR: (2001-10-23):
Ľ. Dzurák, poslanec: Vážený pán predsedajúci, vážený pán predseda vlády, vážení páni ministri, milé dámy, vážení páni, som veľmi rád, že táto problematika Jaslovských Bohuníc a výroby vo V1 sa dostala na program rokovania dnešnej Národnej rady, nakoniec nie sme hádam jediná Národná rada vo svete, ktorá rokuje o takýchto závažných veciach, naposledy len si spomínam Litvu, Bulharsko a zrejme ešte ďalšie parlamenty skutočne majú záujem o tieto strategické veci. Navyše by som bol veľmi rád, keby vystúpenia nás poslancov nebrala vláda len akože z hľadiska opozičného alebo z hľadiska kritiky, ale myslím si, že je to z hľadiska k tomu, aby sme dospeli k nejakému záveru, z ktorého budú mať osoh predovšetkým naši občania. Sebestačnosť výroby elektrickej energie by mala byť po potravinovej sebestačnosti druhým najvyšším cieľom nášho Slovenska. Nielen zo strategického hľadiska, ale predovšetkým preto, že u nás máme pre tieto oblasti vytvorené skutočne dobré podmienky a v oboch oblastiach máme špičkových odborníkov, tradície i skúsenosti, ktoré môžeme ponúknuť aj Európskej únii. O to ťažšie sa dá chápať postoj našej vlády k budúcej energetickej sebestačnosti Slovenska. Skutočne ťažko je mi pochopiť rámcovú dohodu medzi vládou Slovenskej republiky a Európskou bankou pre obnovu a rozvoj, ktorá nadväzuje na uznesenie vlády Slovenskej republiky č. 801 z roku 1999 a hovorí o odstavení blokov V1 v Jaslovských Bohuniciach. So znepokojením musím dnes priznať, že namiesto výsostne odbornej roviny vláda zaujala politické stanovisko. To politikum je v tom, že v uznesení k tejto zmluve sa síce potvrdzuje stanovisko postupne odstaviť bloky V1, no doplňuje ich o následnú likvidáciu. A ja som si toto stanovisko niekoľkokrát prečítal a je to v tom stanovisko niekoľkokrát spomenuté slovo likvidácia. A v tom je politikum, to jednoznačne ide nad rámec uznesenia vlády z roku 1999, lebo tá hovorí len o odstavení, nie o následnej likvidácii. Opäť raz sme ukázali, akí sme neprofesionálni a v oblasti stratégie výroby elektrickej energie doslova naivní. Neviem dnes posúdiť, či vláda bola pri rozhodovaní zavedená nesprávnymi číslami z ministerstva hospodárstva alebo či takéto uznesenie prijala úmyselne. S istotou však môžem tvrdiť, že Slovenské elektrárne predložili  ministerstvu hospodárstva dostatok odborných podkladov, ktoré však zrejme toto ministerstvo neakcep-tovalo. Sám som si dal pripraviť niekoľko stanovísk i podkladov k výrobe bezpečnosti a ekonomiky blokov V1. Vypracovali mi ich ľudia, ktorí celý život pracujú v tejto oblasti, patria medzi špičkových odborníkov a sú špecialisti na atómové elektrárne. Navyše veľmi dobre poznajú úroveň atómových elektrární v zahraničí a ich bezpečnosť aj efektívnosť môžu nielen teoreticky, ale aj prakticky porovnať s našimi elektrárňami. Tieto ich stanoviská sa opierajú aj o vypracované analýzy Medzinárodnej atómovej komisie vo Viedni, ktoré riadia atómové elektrárne a zaraďujú Atómovú elektráreň v Jaslovských Bohuniciach z vyše 400 atómových elektrární do prvej polovice, čo sa týka bezpečnosti. Navyše úspešným ukončením postupne rekonštrukcie boli naplnené požiadavky Úradu jadrového dozoru Slovenskej republiky na ďalšiu bezpečnú a spoľahlivú prevádzku tejto elektrárne. Medzinárodná misia pre atómové elektrárne MAAE v roku 2000 potvrdila, že postupnou rekonštrukciou bola v atómovej elektrárni V1 dosiahnutá akceptovateľná úroveň bezpečnosti, ktorá je nielen vo všetkých parametroch porovnateľná s atómovými elektrárňami v západnej Európe, ale v určitých smeroch sme dokonca prekročili požadované medzinárodné štandardy. Nie je rovnako tajom-stvom, že vo vyspelom svete dnes prebieha renesancia jadrovej energetiky predovšetkým v predlžovaní životnosti atómových elektrární, už tu bolo spomenuté, že je to 40 až 60 rokov v Amerike, Japonsku, vo Fínsku sa robia opatrenia a už myslím si, že pán poslanec Brocka spomenul, že V1 prvý blok v roku 2006 bude mať 28 rokov odprevádzkovaných a druhý blok rovnako v roku 2008 takisto 28 rokov. Navyše po smutných udalostiach z 11. septembra z Ameriky, kde terorizmus ukázal svoju pravú tvár, svet určite zmení postoj i k energiám všetkého druhu a silné budú tie štáty, ktoré budú tieto energie nielen vlastniť, ale si ich budú aj vedieť efektívne a bezpečne vyrobiť. Milé dámy, vážení páni, chod V1 dnes predstavuje 16 % elektrickej energie na Slovensku, samozrejme, tento výpadok môžeme doviesť napríklad zo susedného Rakúska, ale to by nemal byť naša cesta a myslím si, že je doslova zavádzajúce, ak niekto tvrdí, že chýbajúcu elektrickú energiu môžeme lacnejšie doviesť. Jadrová elektráreň V1  je naším druhým, teda nie najlacnejším, ale druhým najlacnejším zdrojom, veď napríklad v roku 2000 V1 alebo vo V1 sa vyrobilo 4 800, pardon, 4 800, prepáčte, 4 800 tisíc megawatthodín, čo je 4,8 kilowatthodiny elektrickej energie so ziskom 3,2 mld. korún. A to tam boli ešte zahrnuté náklady na rekonštrukciu. Už v tomto roku sa počíta zisk cez 4 mld. korún. I z toho dôvodu sa javí ponúknutých 150 mil. EURO, teda tých 6,5 mld. korún za likvidáciu V1 doslova smiešny. Rovnako sa nemôžem stotožniť s názorom a predstavou ministerstva hospodárstva, že likvidácia blokov V1 bude stáť približne okolo 4 mld. korún. Podľa mojich znalostí to bude minimálne 15 mld. korún a prípadná výstavba nového zdroja bude nás stáť ďalších 40 mld. korún. Pre mňa ako ľavicového poslanca nie je zanedbateľný ani sociálny dopad dnes dvoch blokov V1. Vo V1 pracuje dnes 1 136 ľudí, keď zoberieme len trojčlennú rodinu, týmto krokom ohrozíme životnú úroveň viac ako 3 tis. ľudí, navyše na V1 je cez dodávateľské organizácie naviazaných okolo 2 000 zamestnancov a spolu s rodinami môžeme nepriamo ohroziť ďalších 5 až 6 tis. ľudí. Aké náhradné riešenie máme pre nich pripravené, pýtam sa? Vážený pán premiér, ja som vyštudoval energetiku a v energetike som robil 28 rokov, pokiaľ som neprišiel do parlamentu, teda viem, že výroba energetickej energie z atómu je veľmi zložitá a vysoko odborná záležitosť. O to viac by sme dnes mali vypočuť stanovisko k tomuto problému toho najzodpovednejšieho. Jediný, kto skutočne odborne a zodpovedne môže  posúdiť súčasný stav bezpečnosť i perspektívu blokov V1 v Jaslovských Bohuniciach je Úrad jadrového dozoru. I keď sme si dnes schválili, že by pán riaditeľ Lipár mal prísť, žiaľ, je odcestovaný a je to len na škodu, že v tomto nemôže vystúpiť. Rovnako pán minister Kukan povedal, že sa tu hovorí zle o vyjednávačoch, ja mám tiež dojem, že naši vyjednávači jednoducho zaostávajú za vyjednávačmi v Českej republike a že Česká republika pristupuje k tejto kapitole určite ráznejšie, lebo si myslím, že Temelín je oveľa menej bezpečná elektráreň, ako je elektráreň Jaslovské Bohunice, a môžem povedať, že keby takto pristupovali v minulosti naši vyjednávači, trebárs, ku dostavbe Gabčíkova, tak dnes tých 10 % energie z tohto zdroja asi len ťažko vyrábame. Navyše malo by byť našou spoločnou snahou, aby proces odsta-venia Jaslovských Bohuníc bol procesom zvratným, prípadne pred roky odstavenia, to je pred roky 2006 až 2008 sa dostala formulácia najskôr v roku 2006 až 2008, ak nebudú splnené bezpečnostné podmienky. Presne tak, ako to navrhol poslanec Fico vo svojom uznesení a myslím si, že práve toto uznesenie by mohlo byť nejakým vodidlom k tomu, aby vláda mohla prehodnotiť niektoré svoje stanoviská predovšetkým ku kapitole energetiky. Verím, že práve v tejto kapitole zvíťazia odborné stanoviská nad politickými. Jadrová energetika sa totiž ani ináč posudzovať nemôže. Ďakujem.